b'\n_START_ARTICLE_\nMaravis\n_START_SECTION_\nGeografija\n_START_PARAGRAPH_\nMaravio regionas sudaro trikamp\xc4\xaf, kurio s\xc4\x85lygin\xc4\x97s ribos yra Malavio, \xc4\x8ciutos, \xc4\x8cilvos e\xc5\xbeerai (rytuose), Zambez\xc4\x97 (pietuose) ir Luangva (\xc5\xa1iaur\xc4\x97s vakaruose). Jis ribojasi su jao gen\xc4\x8di\xc5\xb3 \xc5\xbeem\xc4\x97mis rytuose, Bemba \xc5\xa1iaur\xc4\x97s vakaruose ir Zimbabve pietuose._NEWLINE_Maravio teritorijos yra s\xc4\x85lyginai auk\xc5\xa1tumose, tod\xc4\x97l \xc4\x8dia palankios s\xc4\x85lygos verstis gyvulininkyste, n\xc4\x97ra mus\xc4\x97s c\xc4\x97c\xc4\x97. Dirva tinkama \xc5\xbeemdirbystei, \xc4\x8dia auginami kukur\xc5\xabzai, jamsas, sorgas, moli\xc5\xabgai, aliejin\xc4\x97s palm\xc4\x97s, tabakas. Aplinkui region\xc4\x85 yra re\xc4\x8diau gyvenamos ir nesveikos \xc5\xbeemum\xc5\xb3 teritorijos (upi\xc5\xb3 sl\xc4\x97niai), kurios skiria nuo kit\xc5\xb3 auk\xc5\xa1tikalni\xc5\xb3. Did\xc5\xbeiausia Maravio up\xc4\x97, tekanti per jo rytin\xc4\xaf kamp\xc4\x85, yra \xc5\xa0ir\xc4\x97. Svarbiausios auk\xc5\xa1tum\xc5\xb3 zonos yra \xc5\xa0ir\xc4\x97s auk\xc5\xa1tuma, Njikos auk\xc5\xa1tuma ir kt.\n_START_SECTION_\nIki XVII a.\n_START_PARAGRAPH_\nSeniausieji regiono gyventojai buvo pigm\xc4\x97jai arba choisanai, kuriuos v\xc4\x97liau \xc4\x8dia atsik\xc4\x97l\xc4\x99 bantai vadino akafulais. Bant\xc5\xb3 migracija \xc4\xaf region\xc4\x85 prasid\xc4\x97jo palyginus v\xc4\x97lai, tik XV a. \xc5\xa0ie \xc5\xbeemdirbiai ir gele\xc5\xbeies lydytojai k\xc4\x97l\xc4\x97si i\xc5\xa1 Lubos regiono toli vakaruose, per kazemb\xc4\x99 ir Bemb\xc4\x85. Atsik\xc4\x97l\xc4\x99 \xc4\xaf Maravio region\xc4\x85, jie ilgainiui i\xc5\xa1naikino ar asimiliavo vietos gyventojus. Save jie vadino amaraviais. Senieji gyventojai i\xc5\xa1laik\xc4\x97 \xc4\xaftak\xc4\x85 tik vietos dievybi\xc5\xb3 kulte, kuris buvo kontroliuojamas vadinamojo Banda klano._NEWLINE_Kadangi tuo metu portugalai jau buvo \xc4\xafsik\xc5\xabr\xc4\x99 Zambez\xc4\x97s sl\xc4\x97nyje, kur i\xc5\xa1 Senos ir Tet\xc4\x97s gyvenvie\xc4\x8di\xc5\xb3 prekiavo su Monomotapa, Maravio istorija geriausiai \xc5\xbeinoma i\xc5\xa1 j\xc5\xb3 \xc5\xa1altini\xc5\xb3. Apie 1560\xc2\xa0m. jie mini karingus mongus anapus Zambez\xc4\x97s, kurie nusiaub\xc4\x97 j\xc5\xb3 prekybines faktorijas. V\xc4\x97liau \xc5\xa1ie agresyv\xc5\xabs kaimynai buvo \xc5\xbeinomi kaip ambios (embeoe), macabires, o galiausiai zimba. Pastar\xc5\xb3j\xc5\xb3 armijos siaut\xc4\x97 ne tik istoriniame Maravyje, bet ir teritorijose \xc4\xaf rytus nuo j\xc5\xb3\xc2\xa0\xe2\x80\x93 makuj\xc5\xb3 \xc5\xbeem\xc4\x97se. XVI a. pabaigoje jie pasiek\xc4\x97 net j\xc5\xabros pakrant\xc4\x99, i\xc5\xa1 kur galiausiai buvo i\xc5\xa1stumti. Jie taip pat band\xc4\x97 puldin\xc4\x97ti Monomotap\xc4\x85 kitapus Zambez\xc4\x97s up\xc4\x97s pietuose, ta\xc4\x8diau buvo priversti atsitraukti.\n_START_SECTION_\nKolonizacija ir pokolonijinis laikotarpis\n_START_PARAGRAPH_\nXIX a. viduryje Maravio regione nebeliko stiprios centralizuotos vald\xc5\xbeios, kuo ir naudojosi kolonijin\xc4\x97s valstyb\xc4\x97s, siekian\xc4\x8dios i\xc5\xa1pl\xc4\x97sti \xc4\xaftak\xc4\x85 Afrikoje. \xc4\xae region\xc4\x85 savo teises rei\xc5\xa1k\xc4\x97 Portugalija, nuo XVI a. kontroliavusi teritorijas \xc4\xaf pietus nuo Maravio, o XIX a. j\xc5\xb3 konkurentais tapo britai. 1859 m. Maravio region\xc4\x85 pasiek\xc4\x97 brit\xc5\xb3 tyrin\xc4\x97tojas D. Livingstonas._NEWLINE_Per 1889-1891 m. regionas buvo padalintas tarp trij\xc5\xb3 vald\xc5\xb3. Did\xc5\xbeioji jo dalis (dab. Malavis) buvo brit\xc5\xb3 administruojama kaip Centrin\xc4\x97s Afrikos protektoratas (1907 m. pavadinimas pakeistas \xc4\xaf Njasaland\xc4\x85). \xc5\xa0iaur\xc4\x97s vakarinis pakra\xc5\xa1tys (dab. Zambijos dalis) buvo atiduotas Brit\xc5\xb3 Piet\xc5\xb3 Afrikos kompanijai. Pietin\xc4\x99 regiono dal\xc4\xaf u\xc5\xbe\xc4\x97m\xc4\x97 Portugalijos Ryt\xc5\xb3 Afrika. Tai l\xc4\x97m\xc4\x97 politin\xc4\xaf regiono padalinim\xc4\x85, kuris t\xc4\x99siasi iki m\xc5\xabs\xc5\xb3 dien\xc5\xb3.'